
הודעה לתקשורת
‏11 ינואר 2016
במאבקו באוצר להעברת תקציבים לירושלים מתכוון ראש העיר, ניר ברקת, לפטר עשרות עובדים סוציאליים ועובדי קידום נוער, תוך פגיעה קשה באוכלוסיות החלשות בעיר
ההסתדרות במרחב ירושלים ואיגוד העובדים הסוציאליים יקיימו ביום שלישי (12.1.16)  בשעה 11:00 כנס חירום למניעת פיטורי העובדים
העובדים הסוציאליים בעיריית ירושלים עלולים לשלם את מחיר המאבק בין העירייה למשרד האוצר, בנושא העברת תקציבים לעיר ירושלים. ראש עיריית ירושלים, ניר ברקת, הורה למינהל שירותי רווחה וקהילה בעירייה להכין רשימת עובדים סוציאליים ועובדי קידום נוער, המועסקים על-ידי חברת הבת העירונית "אריאל", המועמדים לפיטורים.

בעקבות הודעה זו הורה יו"ר ההסתדרות במרחב ירושלים, דני בונפיל, על קיום כנס חירום לקבלת החלטות, אשר ימנעו מראש העיר לבצע את תוכניותיו ולפגוע באוכלוסיות הנזקקות בעיר. "לא נאפשר לעירייה לעשות שימוש בעובדים כקלף מיקוח, במאבק העירייה באוצר", הבהירו בהסתדרות.

"אם צעד זה ייצא לפועל עלולה להיות פגיעה קשה בפרנסתם של העובדים, אשר גם כך תנאי העסקתם ירודים ביחס לעמיתיהם המועסקים ישירות על-ידי העירייה", טוענת יו"ר איגוד העובדים הסוציאליים, צפרא דוויק, "אך לא פחות חשוב מכך הוא עלול לפגוע אנושות בשירות לאוכלוסיות המוחלשות ביותר בירושלים. מדובר על כ-55 עובדים סוציאליים, המעניקים שירות לילדים בסיכון, קשישים, אנשים בעלי מוגבלויות, נפגעי סמים ועוד".
באיגוד העובדים הסוציאליים מתריעים כי לפיטורי העובדים תהיינה השלכות קשות וחמורות כלפי העובדים ובעיקר כלפי מקבלי השירות, כשההישגים והסיוע הניתן לאוכלוסיות חלשות אלה, שבטיפול העירייה, ירדו לטמיון.  
בפנייתו לראש עיריית ירושלים, טוען יו"ר ההסתדרות במרחב ירושלים, דני בונפיל, כי ההסתדרות מנהלת מזה זמן רב משא-ומתן לחתימת הסכם קיבוצי בחברת אריאל, אשר מבחינת ההסתדרות עובדיו הינם עובדי עירייה לכל דבר ועניין. "משא ומתן זה נמצא בשלבים מתקדמים ביותר, מול חברה אריאל ומול גורמי העירייה", טוען בונפיל.
בכנס החירום, שיתקיים מחר, יום שלישי (12.1) בשעה 11:00 בבית ההסתדרות (רח' שטראוס 17 ירושלים), תדרוש ההסתדרות לבטל את תוכניות העירייה לפיטורי עובדים, שכאמור הינם עובדי עיריית ירושלים, לכל דבר, ללא הסכמת ההסתדרות. "אי היענות לדרישותינו עלולה לגרור למשבר במערכת יחסי העבודה, עד כדי נקיטת צעדים ארגוניים והשבתת המערכת", מסר יו"ר ההסתדרות במרחב ירושלים, דני בונפיל.  

